text: Angreb udløste bevæbnede vagter ved alle politistationer
  06 december 2016 kl. 10.35
  En skudepisode i Albertslund, hvor en politimand fra Københavns Vestegns Politi tirsdag morgen blev ramt af skud, udløste alarmberedskab og bevæbnede vagter ved alle politistationer - også i Syd- og Sønderjylland.
  Alle lokale politistationer blev tirsdag formiddag bevogtet af bevæbnet politi.
  - Efter angrebet mod politistationen i Albertslund, hvor en politimand fra Københavns Vestegns Politi er ramt af skud, har vi øget sikkerheden ved alle vores stationer, oplyser vagtchef Søren Strægaard, Syd- og Sønderjyllands Politi, til TV SYD.
  Det er standardreaktionen ved angreb på en politistation - og bevogtningen sættes i værk efter ordre fra Rigspolitiet.
  Hos Sydøstjyllands Politi bekræfter vagtchef Flemming Lau, at der indtil videre er indsat bevæbnede vagter ved de lokale politistationer.
  Efter anholdelsen af en formodet gerningsmand i Albertslund ophævede Rigspolitiet ved middagstid bevogtningen af alle landets politistationer.
  Efter anholdelse af formodet gerningsmand til skyderi er alle ekstraordinære foranstaltninger ved vores politistationer nu ophævet #politidk
  
  